Jurassic Park (film)

Handling

Foretaket InGen har i all hemmelighet lykkes med å gjenopplive dinosaurer ved hjelp av DNA. De holder til på ei ubebodd øy utenfor  Costa Rica, hvor de har etablert en fornøyelsespark som har fått navnet Jurassic Park. Før parken skal åpnes hyrer eieren, John Hammond, inn de to dinosaurekspertene dr. Alan Grant og dr. Ellie Sattler, samt matematikeren dr. Ian Malcolm. Dette for å forsikre seg om at parken er trygg å besøke slik at investorene skal bli overbevist. Vel fremme på øya får de en omvisning i parkens hovedkvarter der de blir informert hvilke skapninger den huser. De får også vite at dinosaurene har blitt gjenskapt ved å kombinere DNA fra frosk og gammelt dinosaur-DNA, som har blitt funnet intakt i blodet til et utdødd insekt som har vært innkapslet i kvae i flere millioner år. 
Senere blir forskerne tatt med på en attraksjon i jeeper. Hammonds to unge barnebarn, Lex og Tim, blir også med. Alt ved turen fremstår som sikkert, men på veien tilbake til hovedkvarteret blir øya rammet av et voldsomt uvær. Samtidig med dette saboterer en uærlig ansatt det elektriske systemet for å kunne smugle dinosaur-egg ut av øya. Når strømmen blir borte blir også de elektriske gjerdene som holder øglene inne, satt ut av drift. I løpet av natten angripes den ene bilen av en tyrannosaurus rex. Alan og Hammonds to barnebarn unnslipper såvidt angrepet, men tvinges på flukt inn i jungelen. De overnatter i et tre og forsøker dagen etter å finne tilbake til hovedkvarteret, men etter seg har de en tyrannosaurus rex og flere velociraptorer. Nattens uvær har samtidig vanskeliggjort hjelp utenfra øya.

Popularitet og økonomi

Jurassic Park ble svært populær og innbrakte 1,03 milliard dollar på verdensbasis, hvorav 402 millioner i USA, 120 millioner i Japan, 71 millioner i Storbritannia, 55 millioner i Tyskland, 42 millioner i Frankrike, 7 millioner i Sverige og drøyt 3 millioner dollar i Norge (ca. 20 millioner kr). Den ble den mest innbringende filmen i 1993, både i USA og på verdensbasis. 
Produksjonskostnadene var på 63 millioner dollar.
I Norge hadde den et besøkstall på drøyt 361 000 personer, og ble den mest besøkte filmen på kino i 1993. (Foran filmer som blant annet Bodyguard, Cliffhanger, Jaget, Dennis og den norske Telegrafisten). Den ble den syvende meste utleide videofilmen i Norge i 1994.

Anmelderne

Den ble godt mottatt av kritikere, noe som gjenspeiles i at den har fått 91 % på Rotten Tomatoes. Den amerikansk filmanmelderen Roger Ebert gav den 3 av 4 stjerner, mens Leonard Maltin gav den 3,5 av 4 stjerner. 
De norske kritikerne var mer blandet. Arbeiderbladet gav den terningkast to, mens Dagbladet gav den tre og Aftenposten fire. Det vakte en del oppsikt at VGs filmanmelder Jon Selås bare gav den terningkast én og samtidig beskrev den som et «Spekulativt misfoster!». Han mente filmen spilte på folkes følelser på en kynisk måte, spesielt ved at den skildret barn utsatt for livsfare. Anmelderen i CINERAMA gav DVD-utgaven terningkast seks i 2001. I forbindelse med en omtale i CINERAMA fra 2012 (som var over blu-ray utgaven) fikk den terningkast fem.

Priser

Den ble i alt belønnet med 34 priser. Dette inkluderer tre Oscar (beste lyd, beste lydeffekter og beste visuelle effekter), to BAFTA (spesial effekter og folkets pris) og fire Saturn Awards (beste Sci-Fi-film, beste regi, beste manus og beste visuelle effekter).
I 2001 kåret Det amerikanske filminstituttet den til tidenes 35. beste spenningsfilm fra USA.

Innspilling

Det meste av filmen ble innspilt på Kauai, den fjerde største av Hawaiiøyene.